रेसलिंग चेंपियन थे मोहनलाल, आर्मी लेफ्टिनेंट बनने वाले पहले एक्टर, बुर्ज खलीफा में भी है इनका घर
Mohanlal Viswanathan - Interesting And Unknown Facts About Malayalam Superstar On His Birthday.  मोहनलाल का जन्म 21 मई 1960 को केरला में हुआ था। उनके पिता केरला सरकार के लॉ सेक्रेटरी थे। मामा जी ने ही उनका नाम पहले प्यारेलाल रखा,
मलायाली सिनेमा के सुपरस्टार मोहनलाल 63 साल के हो चुके हैं। ये बेहतरीन एक्टर होने के साथ-साथ प्रोड्यूसर, डायरेक्टर, लेफ्टिनेंट, रेसलर और प्रोफेशनल जादूगर भी हैं। इन सबके अलावा भी मोहनलाल शिपिंग कंपनी, दुबई और भारत की कई रेस्टोरेंट चैन के भी मालिक हैं। मोहनलाल ने अपने 4 दशकों के फिल्मी करियर में करीब 400 से ज्यादा हिंदी, तमिल, तेलुगु और मलयाली फिल्मों में काम किया। फिल्म इंडस्ट्री में दिए इनके योगदान के लिए इन्हें 2001 में पद्मश्री और 2019 में पद्मभूषण से नवाजा जा चुका है।
आज मोहनलाल के 63वें जन्मदिन के मौके पर जानिए उनसे जुड़े कुछ बेहद इंटरेस्टिंग फैक्ट्स-
पिता ने नहीं दी सरनेम इस्तेमाल करने की इजाजत
मोहनलाल का जन्म 21 मई 1960 को केरला में हुआ था। उनके पिता केरला सरकार के लॉ सेक्रेटरी थे। मामा जी ने ही उनका नाम पहले प्यारेलाल रखा, फिर रोशनलाल और फिर मोहनलाल रखा। परिवार नायर सरनेम लगाता था, लेकिन मोहनलाल के पिता ने उन्हें ये सरनेम नहीं दिया।
17 साल की उम्र में जीता रेसलिंग चेंपियनशिप
1977-78 में मोहनलाल ने केरला स्टेट रेसलिंग चैंपियन में हिस्सा लिया और जीत हासिल की। उनका सिलेक्शन नेशनल लेवल रेसलिंग चेंपियनशिप में हुआ, लेकिन फिल्मों में काम करने के जुनून में उन्होंने इसमें हिस्सा नहीं लिया। मोहनलाल ताइक्वांडो में ब्लैक बेल्ट भी हैं।
सेंसरशिप के चलते 25 सालों तक रिलीज नहीं हुई पहली फिल्म
मोहनलाल ने अपने दोस्तों मनियनपिल्ला राजू, सुरेश कुमार, प्रियदर्शन और रवि कुमार के साथ मिलकर 1978 में थिरानोत्तम फिल्म बनाई। फिल्म में उन्होंने खुद लीड रोल निभाया, हालांकि ये फिल्म सेंसरशिप के चलते 25 सालों तक रिलीज ही नहीं हो सकी। 1978 की इस फिल्म को 2013 में रिलीज किया गया था।
इसके बाद मोहनलाल ने 1980 की फिल्म मंजिल विरिंजा पूक्कल में विलेन का रोल निभाकर फिल्म डेब्यू किया। 1983 तक मोहनलाल ने 25 फिल्मों में काम किया, जिनमें ज्यादातर उन्होंने विलेन के ही रोल निभाए। 1984 की फिल्म इविडे थुंडांगुन्नू में हीरो बनकर मोहनलाल को स्टारडम हासिल हुआ औ वो मलयाली के टॉप हीरो बनकर उभरे।
जादूगर बनकर जब खतरनाक स्टंट किया तो फैंस ने रोका
मोहनलाल हमेशा से ही मल्टीटैलेंटेड एक्टर रहे हैं, जो नई चीजें सीखने के साथ-साथ उनमें माहिर थे। 2008 में मोहनलाल ने मशहूर जादुगर गोपीनाथ मुथुकड़ से 18 महीने की ट्रेनिंग लेकर एस्केप आर्ट सीखा। उन्होंने केरला पुलिस, स्टेट टूरिज्म डिपार्टमेंट के यूथ वेलफेयर प्रोग्राम में अपनी जादुई परफॉर्मेंस देने का फैसला किया। इसमें दुनियाभर के 1000 बेहतरीन जादुगर बुलाए गए थे। मोहनलाल को चेन से बांधा जाना था, जिसके ताले की चाबी दर्शकों के बीच छिपाई जानी थी। बंधे हुए मोहनलाल को एक जलते हुए गोल डब्बे में डाला जाना था, जहां से उन्हें ताला खोलकर बाहर आना था। ये स्टंट इतना खतरनाक था कि शो में मौजूद फैंस ने उन्हें ये करने ही नहीं दिया। बाद में उन्होंने शो में एक लड़की को हवा में उड़ाकर दिखाया था।
हाथी के दांत रखने पर हुआ था विवाद
2012 में मोहनलाल के खिलाफ वाइल्डलाइफ प्रोटेक्शन एक्ट 1972 के तहत शिकायत दर्ज करवाई गई थी। मोहनलाल के घर हुई इनकम टैक्स की रेड में उनके घर 4 हाथी के दांत मिले थे। पहले लोकल कोर्ट ने केस खारिज कर दिया फिर मोहनलाल को हाईकोर्ट से भी राहत मिल गई। इसके बाद एक आदमी ने पिटीशन फाइल करते हुए कहा था सरकार ने मोहनलाल की मदद की, जिससे उन्हें केस से राहत मिली। हालांकि हाईकोर्ट ने पिटीशन खारिज कर, इसे पब्लिसिटी स्टंट बताया था।
दुबई- भारत की रेस्टोरेंट चेन के मालिक हैं मोहनलाल
मोहनलाल फूड और रेस्टोरेंट बिजनेस में तगड़ी पकड़ रखते हैं। दुबई में मोहनलाल की होटल चैन हैं, जिनका नाम मोहनलाल्स टेस्टबड्स है। ये बिजनेस उन्होंने 2002 से शुरू किया। इसके अलावा वो मिडिल ईस्ट में मसालों, आचार, करी पाउडर जैसी कई चीजें भी इंपोर्ट-एक्सपोर्ट करते हैं, जिसे उन्होंने 2005 में शुरू किया है। 2006 में मोहनलाल ने सीफूड रेस्टोरेंट शुरू किया है, जिसका नाम हारबर मार्केट है। इसके अलावा एरनाकुलम में मोहनलाल का त्रावनकोर होटल भी है। मोहनलाल यूनिरॉयल मरीन एक्सपोर्ट लिमिटेड के भी मालिक हैं, ये एक कोजिकोड़ की सीफूड एक्सपोर्ट कंपनी है। इसके अलावा उनके प्रोडक्शन हाउस भी हैं।
रेस्टोरेंट और शिपिंग कंपनियों के अलावा मोहनलाल ने फिल्म प्रोडक्शन, डिस्ट्रीब्यूशन और कई बिजनेसेस में भी इन्वेस्टमेंट किया है। मोहनलाल के पास विस्माया मैक्स नाम का एक प्री और पोस्ट प्रोडक्शन स्टूडियो भी है, जिसका हैडक्वार्टर त्रिवंदरम में हैं। डबिंग के लिए इन्होंने डबिंग आर्टिस्ट के लिए कॉलेज भी शुरू किया है।
इंडियन आर्मी के लेफ्टिनेंट हैं मोहनलाल, ऐसा करने वाले पहले एक्टर
2009 में मोहनलाल को भारतीय सेना में लेफ्टिनेंट कर्नल का मानद पद दिया गया है। मोहनलाल ने खुद आर्मी में शामिल होने में दिलचस्पी दिखाई थी, जिसके बाद वो टेरिटोरियल आर्मी का हिस्सा बने थे। मोहनलाल भारत के पहले एक्टर हैं, जो सेना में शामिल हुए हैं।
कुंडली नहीं मिली तो 2 साल तक पत्नी ने किया शादी के लिए इंतजार
मोहनलाल ने 28 अप्रैल 1988 को तमिल फिल्म प्रोड्यूसर के. बालाजी की बेटी सुचित्रा से शादी की थी। लेकिन ये शादी होना आसान नहीं था। जब के. बालाजी ने अपनी बेटी सुचित्रा के लिए मोहनलाल को पसंद किया तो सुचित्रा ने इनकार कर दिया। इस इनकार की वजह ये थी कि मोहनलाल 80 के दशक की ज्यादातर फिल्मों में विलेन बने नजर आते थे। कुछ समय बाद जब मोहनलाल हीरो बनकर आने लगे तो सुचित्रा ने घरवालों को हां कह दिया। के.बालाजी ने मोहनलाल के परिवार को बात आगे बढ़ाने के लिए घर बुलाया। उन्होंने दोनों की कुंडलियां मिलवाने के लिए एक पंडित भी बुलाया था। दोनों के घरवाले शादी के लिए राजी हो गए, लेकिन अब दोनों की कुंडलियां ही नहीं मिलीं। घरवाले धार्मिक थे तो उन्होंने अपने हाथ पीछे कर लिए।
पंडित की गलती से नहीं मिली थी कुंडली
रिश्ता टूटने से मोहनलाल अपने करियर में बिजी हो गए। करीब दो साल बाद उन्हें किसी ने खबर दी कि सुचित्रा उन्हें चाहती हैं और वो पिछले 2 सालों से उनका इंतजार कर रही हैं। ये सुनकर मोहनलाल शॉक हुए और उन्होंने घरवालों के जरिए फिर रिश्ता भिजवाया। जब दोबारा पंडित बुलाया गया तो दोनों की कुंडलियां भी मिल गईं। अब सबको पता चला कि दो साल पहले पंडित की गलती से दोनों की कुंडलियां नहीं मिल पाई थीं। कपल के दो बेटे प्रणव और विसमाया हैं।
देशभर समेत बुर्ज खलीफा में भी है घर
मोहनलाल अपने परिवार के साथ कोचि में रहते हैं जहां उनके थेवारा और एलामक्कारा में दो आलीशान घर हैं। इसके अलावा उनके चेन्नई, ऊटी, महाबलिपुरम में भी कई घर हैं। मोहनलाल ने दुबई के बुर्ज खलीफा में भी फ्लेट खरीद रखा है। ये फ्लेट 19वें फ्लोर पर है।